Luganas
Luganas (it. Lugano, lomb. Lügàn, senoji vok. Lauis, ret.  Ligiaun (plačiau)) − miestas Šveicarijos pietuose, Tičino kantone, prie Lugano ežero, netoli Italijos sienos. Pagal gyventojų skaičių (apie 57 000 gyventojų) Luganas užima devintą vietą Šveicarijoje. Tačiau su priemiesčiais gyventojų skaičius pasiekia 130 000. Dauguma miesto gyventojų kalba italų kalba. Luganas − kurortinis miestas. Jame yra dailės muziejus, botanikos sodas. Mieste daug viešbučių, motelių, turizmo ir sporto įrenginių. Lugano ežero pakrantėje vaizdingai išsidėstęs senamiestis, kuriame yra tokie architektūros paminklai kaip: romaninė gotikinė Šv. Lauryno katedra (XIII a.), Angelų Šv. Marijos bažnyčia (XV–XVI a.), Teisingumo rūmai (XV a.).